Nash, Natália, poslankyňa NR SR (2024-01-09):
Vážený pán predsedajúci, vážený pán minister, kolegovia poslanci a poslankyne, počas tejto už mesiac trvajúcej schôdze môžeme sledovať, ako vnímajú koaliční vládni predstavitelia a poslanci demokraciu, slobodu a spravodlivosť. A povedzme si priamo, nie je to pekný pohľad. Nielen pre nás poslancov a poslankyne v opozičných laviciach, nielen pre aroganciu, nielen pre aroganciou pobúrené masy v našich uliciach, ale aj pre svet. Oni sa pozerajú. V medzinárodných inštitúciách, európskych orgánoch či popredných svetových médiách sa v súvislosti s plánmi slovenskej vlády hovorí o obavách, hrozbách, o oslabovaní spravodlivosti, o oslabovaní ochrany finančných záujmov Európskej únie, o podkopávaní systému bŕzd a protiváh či o priamom ohrození právneho štátu. Zdvihli sa viaceré varovné prsty, no snaha o sabotáž spravodlivosti je naďalej na stole a úmysel obísť štandardný legislatívny proces v takto citlivej veci len podčiarkuje nečisté pohnútky. Vláda nám ponúka svoju víziu alternatívnej spravodlivosti a alternatívnej demokracie za aplauzu alternatívnych médií chrliacich alternatívnu pravdu. No tak ako je alternatívou pravdy iba nepravda, lož a manipulácia, tak aj táto ponuka z dielne SMER-u je iba prezlečenou deštrukciou právneho štátu v orbánovskom štýle. Toto ohýbanie a deštrukciu chcú čo najskôr, v skrátenom legislatívnom konaní. Bez diskusie s odbornou verejnosťou, občianskou spoločnosťou, spoločenskými elitami, s opozíciou, bez konfrontácie názorov. Treba zas a znovu pripomínať, že jediným cieľom je ich vlastný prospech v kombinácii s ich vlastnou beztrestnosťou. Dnes sme svedkami teátra s dávno napísaným scenárom. Veď už pred vyše dvomi rokmi sa jedna nervózna partička na poľovníckej chate bavila o rehabilitačnom procese a prijímaní špeciálnych zákonov, s ktorými nikto nič nespraví a nikto nebude proti nim protestovať. No, milí chatári, my protestujeme a budeme protestovať už tento štvrtok. V demokratickej spoločnosti je totiž normálne takýmto špekulantom povedať, kedy zachádzajú priďaleko. V pár bodoch vám teraz pripomeniem, v čom je podstata demokratickej spoločnosti, aby sme lepšie pochopili prítomné hrozby. Demokratická spoločnosť je zvyčajne charakterizovaná faktormi a hodnotami, ktoré podporujú rovnosť, slobodu a participáciu občanov. Tu je desať faktorov, ktoré zásadným spôsobom prispievajú k demokratickému charakteru spoločnosti. Faktor vlády volených zástupcov, faktor právneho štátu, faktor základných práv a slobôd, faktor rozmanitosti médií, to znamená, prítomnosť nezávislých médií je dôležitým faktorom demokracie, pretože médiá slobodne informujú občanov a umožňujú im tvoriť si informovaný názor. Faktor politickej plurality, faktor participácie občanov; demokratická spoločnosť podporuje zapojenie občanov do politického procesu prostredníctvom volieb, referend a iných foriem účasti, napríklad aj legislatívneho procesu. Faktor rovnosti a nediskriminácie, faktor transparentnosti a otvorenosti; otvorenosť a transparentnosť v rozhodovacom procese sú dôležité pre dôveru občanov voči vládnym inštitúciám. Faktor ochota k zmene; demokratická spoločnosť by mala mať schopnosť prispôsobiť sa a vyhovovať potrebám a hodnotám občanov v priebehu času. Faktor práva na protest; v demokratickej spoločnosti majú občania právo vyjadrovať svoje názory a nesúhlasiť s politikami vlády bez obáv z represie. Už tento samotný návrh zákona a snaha prerokovať ho v skrátenom konaní podkopáva viacero z týchto uvedených faktorov. Už dnes z avizovaných plánov vlády vieme, že tento trend bude pokračovať. Ďalej sa budem venovať spravodlivosti, o ktorú v tomto návrhu zákona o zmene Trestného poriadku v skrátenom legislatívnom konaní ide predovšetkým. Cieľom práva je zabezpečiť spravodlivosť prostredníctvom uplatňovania pravidiel. Avšak právny systém nebude spĺňať ideál spravodlivosti v prípade, ak niektoré zákony alebo postupy sú diskriminačné, neefektívne či nedostatočne citlivé k individuálnym situáciám. Spravodlivosť je totiž širší koncept, ktorý zahŕňa aj morálne a etické rozmery. Zatiaľ čo právo môže byť formálne stanovené, spravodlivosť sa týka aj rovnosti, férovosti a dodržiavania princípov správnosti vo vzťahoch medzi ľuďmi a inštitúciami. Zákonodarca spravodlivej demokratickej spoločnosti preto musí dbať o to, aby právne predpisy čo najviac reflektovali hodnoty spravodlivosti a zohľadňovali aktuálne potreby a ideály meniace sa v čase. Dodržiavanie spravodlivých pravidiel v spoločnosti je to, čo prináša stabilitu či pocit istoty všetkým obyvateľom. Úroveň spravodlivosti v krajine má zásadný vplyv na spoločnosť a jej prosperitu. Vysvetlím. Kde niet spravodlivosti a rovnosti, tam prosperuje len úzka skupina ľudí. Na Slovensku sa ujal krásny výraz, ktorému každý rozumie. Systém „našich ľudí“. Ľudia z koalície nám tu predloženým návrhom zákona podsúvajú názor, že spravodlivosť je niečo, čo si môžu ohnúť na svoj obraz, pre svojich ľudí. Mali sme tu raz jedného, čo si vravel majster poriadok. Vlastne nie raz, bohužiaľ, opakovane nám ukázal, že poriadok si predstavuje ako chlapácke robenie ramien, zastrašovanie a v prvom rade odlišné pravidlá pre „našich ľudí“ ako pre tých ostatných. Takéto poriadky robia chlapi v bomberkách. Oni, rovnako ako štvornásobný premiér, nechápu, že základným atribútom spravodlivej spoločnosti, a teda aj poriadku, je rovnosť. V ich svete „našich ľudí“ sú si totiž niektorí rovnejší. Presne o vytvorenie takéhoto sveta im ide zmenami v Trestnom poriadku či návrhom na zrušenie Úradu špeciálnej prokuratúry. Výsledkom bude spoločnosť, ktorá bude šitá na mieru ľuďom, ktorí už dnes čelia trestným obvineniam, ľuďom, ktorí participovali na únose štátu za vlád majstra poriadku. Keď zarežete spravodlivosť, prispejete v spoločnosti k obrovskej nedôvere, neistote, nerovnosti a nestabilite. Krajiny s deficitom spravodlivosti sú menej stabilné ako tie demokratické. Takéto krajiny sa v skutočnosti potápajú. Pár vyvolených si to užíva, sa cíti dobre, ale zvyšok obyvateľstva sa prepadá do beznádeje a tmy. Vidíte, akú budúcnosť chcú pre Slovensko? Dámy a páni z koalície, naozaj ste ochotní pre ich a váš nadštandardný prospech obrať o nádej a prosperitu zvyšok Slovenska? Ďalej sa chcem venovať a vrátiť k programovému vyhláseniu vlády, v ktorom sa píše, citujem dva výroky, vláda presadí návrat k štandardnému demokratickému prostrediu, vláda zvýši participáciu verejnosti na prijímaní zákonov. Takže pozrime sa na tieto dve vety podrobnejšie. Čo v skutočnosti myslia tým, keď deklarujú presadenie návratu k štandardnému demokratickému prostrediu? Táto veta znie na prvé počutie ľúbivo, akoby sa tu išlo vyliečiť niečo choré. Kto však dobre rozumie písanému textu a širšiemu kontextu, toho môže obliať studený pot. V prvom rade tu totiž hovoria, že demokratické prostredie, aké tu dnes máme, nie je štandardné. Pričom je. Má, samozrejme, svoje chyby, ale systém je v poriadku. Alebo ak chcete, ľudstvo doteraz lepší systém ako liberálna demokracia nevymyslelo. Ak hovoria, že vlády Matoviča a Hegera spôsobili odklon od demokracie, na čo, mimochodom získali veľkú časť voličov, tak to nebolo kvôli liberálnej demokracii, ale kvôli neodborným a nesystémovým krokom, ktoré urobili a ktoré sme aj my kritizovali. Síce to bolo pre väčšinu z nás náročné sledovať, no systém to vydržal. Výroky predstaviteľov koalície a výroky ich šéfa už dlho ukazujú, že liberálnu demokraciu, slobodu a práva vnímajú ako niečo neštandardné. Vyhlasujú liberálnu demokraciu za nástroj progresívcov na zničenie všetkého, čo má byť obyvateľom Slovenska sväté, pretože keď hovoria o návrate k štandardu, hovoria vlastne o návrate k polomafiánskemu štátu z dôb mečiarizmu, k systému „našich ľudí“, priklonenie k systému orbánovského Maďarska. Vďaka efektu spomienkového optimizmu zmiešaného s frustráciou a strachom, ktorý účelovo využívajú, to ich voličom vôbec nepríde nebezpečné. Toľko k ich štandardnej demokracii. Poďme demaskovať ten druhý výrok. Vláda zvýši participáciu verejnosti na prijímaní zákonov. A znie to hádam ešte lepšie ako ten prvý, veď komu by vadilo, keby sa vo zvýšenej miere verejnosť podieľala na prijímaní zákonov? Nuž, pri tomto výroku ma vlastne mrzí ešte... ma mrazí ešte viac. A malo by aj každého, komu záleží na demokratickom a právnom štáte a na bezpečnosti Slovenska. Touto vetou totiž odhaľujú to, čo vyskúšali autokrati v mnohých iných krajinách, aby presadili svoju vôľu, keď sa to nedalo inak. Pripravujú si pôdu na referendá ako nástroj boja proti ústavne garantovanému poriadku. Keď tieto kľúčové zákony nedokážu zmeniť v parlamente, lebo vieme, že demokracia zatiaľ ešte funguje, tak dokážu svoju vôľu premeniť na vôľu ľudu. Stačí znížiť minimálnu účasť potrebnú na prijatie platnosti referenda, keď pri tom budú mať pod palcom verejnoprávne médiá spolu s propagandistickou mašinériou, tak veria, že sa im ich plány podaria. Pre tento cieľ urobia spolu s vami, koaliční poslanci a poslankyne, všetko, čo sa dá. Paradoxom je, že v poslednom období čelíme lavíne skrátených konaní, ktorá je v priamom rozpore s týmto záväzkom z programového vyhlásenia vlády. Milá vláda, prečo nezvyšujete participáciu verejnosti tým najštandardnejším spôsobom, a to participáciou na transparentom legislatívnom konaní? Vážení ministri a ministerky, prečo obchádzate riadny legislatívny proces? Prečo fabulujete dôvody na skrátené konanie tam, kde zjavne žiadne nie sú? Na skrátené legislatívne konanie musia existovať zákonné dôvody. A tým sú ohrozenie základných ľudských práv a slobôd alebo bezpečnosti, alebo hrozba značných hospodárskych škôd pre štát. V prípade, ak neexistujú, Národná rada musí postupovať podľa zákona o rokovacom poriadku. Práve takto nastavené pravidlá na prijímanie zákonov úzko súvisia s demokratickým pluralitným systémom. V ňom sa k návrhom zákonov vyjadruje verejnosť, odborná verejnosť, dotknuté subjekty či opozícia. No vy nechcete diskutovať, vy chcete nariaďovať. Ústava a zákony zaväzujú nielen občanov, ale aj vládu či parlament ich dodržiavaním pri svojej činnosti. Vykonaním skráteného legislatívneho konania v prípade, že je aplikované bez splnenia zákonných podmienok, môže dôjsť k porušeniu viacerých princípov demokratického a právneho štátu. Spomeniem len niektoré z nich. Princípu legality, teda súladu s ústavou a zákonom, aby aj orgány štátnej moci pri výkone verejnej moci dodržiavali ústavu a zákony, princípu zvrchovanosti ústavy a zákonov, princípu zákazu svojvôle a zneužitia moci vykonaním skráteného legislatívneho konania napriek námietkam opozície, princípu transparentnosti a verejnej kontrolovanosti, keď znemožňujete verejnosti a opozícii oboznámiť sa s návrhmi zákonov a vykonať štandardnú odbornú oponentúru vo forme pripomienkového konania, či posledný, ktorý uvediem, princípu ochrany slobodnej súťaže politických síl demokratickej spoločnosti, keď znemožňujete opozícii naplniť jej ústavné práva v riadnom legislatívnom procese. Asi sa viacerí zhodneme, že toto nie je správna cesta, ako schvaľovať zákony, nielen týkajúce sa spravodlivosti. Namiesto použitia skráteného konania v hraničných situáciách sa stal tento nástroj bežnou súčasťou legislatívneho procesu na Slovensku a to je neakceptovateľný stav. Reforma trestov za korupciu a majetkovú trestnú činnosť, bola jedným z kľúčových sľubov SMER-u – SD, ktoré strana komunikovala už pred parlamentnými voľbami. Svoje sľuby voličom chcú naplniť čo najskôr. Svoje znepokojenie z ich plánov vyjadril už aj Úrad európskej prokuratúry. Stanovisko Európskej prokuratúry pre EUROACTIV Slovensko tlmočila jej hovorkyňa Tine Holleovet. Tá odkazuje, že zníženie trestov za korupciu ovplyvní aj účinnosť ochrany eurofondov pred zneužitím, pretože trestné činy proti rozpočtu EÚ nebudú na Slovensku trestané primeranými a odrádzajúcimi trestnými sankciami. To znamená, že navrhované sankcie sú nízke, nebudú odrádzať potenciálnych špekulantov a podvodníkov s dotáciami. Práve naopak. Presne toto je cieľom tohoto návrhu a oni ho potrebujú presadiť čím skôr, aby osoby podozrivé a stíhané nečelili zaslúženým sankciám. Snáď mnohým v koalícii docvakne, že keď na Slovensku nebudú spoločné eurofondy dostatočne chránené, bude to dosť dobrý dôvod na to, aby Európska komisia prehodnotila ich poskytovanie Slovensku. Ak sa ani tohoto u šéfa nezľaknú, tak im je už naozaj všetko ukradnuté. Vrátim sa k vládnemu návrhu na skrátené konanie, kde sa ďalej píše o dôvodoch na skrátené konanie. Vláde podľa jej slov ide o takzvanú humanizáciu trestov v Trestnom zákone. Tieto sa, na počudovanie, týkajú trestných činov najmä majetkovej a hospodárskej povahy, v ktorých často lietali a lietajú „naši ľudia“. Vraj naše tresty nie sú v súlade s čl. 49 ods. 3 Charty základných práv Európskej únie v znení „prísnosť trestov nesmie byť neprimeraná trestnému činu“. Toto je také závažné odôvodnenie, že by si naozaj zaslúžilo odbornú diskusiu. Bojíte sa odbornej diskusie? Silnej občianskej spoločnosti, ktorej hlasom sú tie mimovládky, ktoré tak nenávidíte? Určite je oveľa jednoduchšie zosmoliť niečo na Súmračnej v utorok večer, v stredu ráno to pod pazuchou priniesť na rokovanie vlády, zverejniť to v stredu na obed, keď je to de facto vládou schválené jednohlasne. Skrývate sa za humanizáciu, aby vraj pre pár jabĺčok či fľašu pijatiky nedostali úradníci a úradníčky neprimerané tresty. No pravým dôvodom vašej iniciatívy sú práve škody značného a veľkého rozsahu. Tam sú totiž skrytí tí vaši čakajúci na záchranu aj s ich kešom v igelitkách, v alobale či v krabiciach od šampanského. Vrátim sa k materiálu, kde ma najviac prekvapilo, že najväčšiu naliehavosť v odôvodnení cítiť z návrhu úpravy Trestného poriadku a naliehavej potreby zosúladiť právnu úpravu s judikatúrou, judikatúrou Európskeho súdu pre ľudské práva a tým zmeniť ustanovenia týkajúce sa zneužívania inštitútu väzby, zneužívania inštitútu zaistenia majetku, zneužívania inštitútu spolupracujúcich osôb, poskytovania nezákonných benefitov uzatváraním nezákonných dohôd o vine a treste, prijímanie obžalôb bez plnenia materiálnych atribútov obžaloby. Nesmierne ušľachtilé dôvody, ale rovnako falošné. Ďalej sa dostávame k snahe zrušiť duálnu organizáciu prokuratúry, pretože aj tá škodí ich záujmom, pretože špeciálni prokurátori nerešpektujú a obchádzajú rozhodnutia generálneho... Generálnej prokuratúry. Dokonca na špeciálnej prokuratúre si odlišne vykladajú právne normy. To je škandál! Presne toto im leží v žalúdku ako tá torta od psíčka a mačičky. Takže toto celé robia preto, že môže dôjsť k ohrozeniu základných ľudských práv ako osobnej slobody, práva vlastniť majetok a v krajnom prípade aj práva na život. To by bolo naozaj ušľachtilé, keby sme ale nepoznali ich praktiky, keby sme nepoznali fungovanie ich systému „našich ľudí“, keby sme nevedeli, že to nerobia pre ochranu ľudských práv nás všetkých, ale len pre ochranu svojich ľudí. Hodnoty sú im ukradnuté. Najväčšou hodnotou je ich vlastný prospech, nehľadia na škody spôsobené miliónom ďalších ľudí. Kráľ je nahý, ale to je zas iná rozprávka. A na záver si dovolím apelovať na členov vládnej koalície. Určite sú medzi vami viacerí, ktorí by ešte nedávno hlasno kritizovali maniere, akým tu dnes čelíme. Ste viazaní koaličnou zmluvou a vnútornými dohodami; uvedomujem si túto politickú realizáciu. No napriek tomu ešte stále máte možnosť odvrátiť dokonanie tohto aktu arogancie moci a hanbu, ktorá ďaleko presiahne hranice tejto krajiny. Som presvedčená, že pretlačenie tohto zákona cez skrátené legislatívne konanie bude príliš veľkou škvrnou aj pre tých, ktorí uvažujú uchádzať sa o post hlavy štátu. Prestaňte, prosím, dláždiť cestu k beztrestnosti hŕstke vyvolených. Kvôli tomu ste sa mnohí o mandát neuchádzali. Ďakujem za pozornosť. (Potlesk.)